Lars Boje Mathiesen (BP), 2025-12-05:
Der er i dag i Danmark en kæmpestor og voksende mistillid mellem befolkningen og folkestyret.
I stigende grad er der mennesker derude, der undrer sig over beslutninger, der bliver truffet, og som føler sig koblet af og i højere grad ser et Folketing, som træffer beslutninger, som gavner folk andre steder i verden, i andre lande, og ikke hjælper dem selv.
Det forslag, som vi har debatteret i dag, er et forslag fra Borgernes Parti, som handler om at gøre udviklingsbistanden frivillig for borgerne.
Når vi har valgt udviklingsbistanden, er det, fordi stort set alle midlerne derfra bliver sendt ud i verden til udlandet.
Det seneste eksempel er, at udenrigsministeren har været i Syrien og afleveret omkring 1 mia. kr. Når man spørger ind til, om der har været nogen krav i forbindelse med de penge, er svaret, at det er i proces, måske.
Har der været noget krav om, at de skal tage imod de mennesker, som kom til Danmark og skulle være her midlertidigt?
Nej, ikke rigtig.
Så jeg kan godt forstå, hvis danskerne derude undrer sig og ikke mener, at de midler, de skattekroner, som de tvinges til at aflevere herindtil, bliver brugt fornuftigt på det her område.
Derfor har vi forsøgt at lave en model, så de danskere, som ønsker fortsat at bidrage til, at der sendes 1 mia. kr. til Syrien, penge til kokkeskoler i Egypten og andre ting, har mulighed for at gøre det.
De kan krydse af på deres forskudsopgørelse, at de ønsker at bidrage til det her.
Men der er rigtig mange danskere derude, som i de her dage har svært ved at få økonomien til at hænge sammen, og som har svært ved at fylde indkøbskurven op, når de går ned og handler.
Og jeg kan godt forstå, at de undrer sig derude.
Derfor giver vi dem nu en mulighed for at sige: Nej, I kan beholde lidt flere af jeres penge.
Og de penge, som bliver frigjort, ved at udviklingsbistanden gøres frivillig, bruger vi specifikt til at sænke og fjerne momsen på fødevarer, noget, der vil gavne rigtig mange danskere i deres hverdag.
Jeg vil gerne takke Dansk Folkeparti for at bakke op om vores forslag, men jeg undrer mig over, at partier som Danmarksdemokraterne, Liberal Alliance – ja, Liberal Alliance – siger, at politikerne herinde ved bedre end borgerne; vi kan ikke overlade det her til borgerne.
Liberal Alliance vil gerne sænke den fra 0,7 pct. til 0,5 pct., men man siger i sin ordførertale, at sandsynligvis vil danskerne aflevere mindre.
Det vil sige, at man stadig væk mener, at politikerne herinde skal tage flere penge, end danskerne er villige til at give på det her område.
Det synes jeg er ærgerligt.
Jeg havde håbet på, at der var opbakning fra borgerlige partier, som har tillid til borgerne derude.
Jeg forstår godt, at socialistiske og kommunistiske partier ikke har tillid til borgerne; det har de aldrig haft.
De sætter systemet og staten før borgerne og borgernes rettigheder og individuelle valg.
Men borgerlige partier burde kunne se fornuften i det her.
Nu er det ikke, fordi jeg skal lave formandens arbejde, men vi hedder Borgernes Parti og ikke Bojes Parti.
Så vi er mere end bare hr. Lars Boje Mathiesens parti.
Men jeg vil gerne virkelig oprigtigt takke ordføreren for at have forstået den bagvedliggende hensigt med det her forslag.
Det er at mindske den kløft, som der i dag er, og som jeg oplever der er mellem et Folketing og en befolkning på en lang række områder, og hvor jeg ser en elitær forsamling drøne én vej og befolkningen stå tilbage på perronen og siger: Hov, hvad foregår der her?
Jeg synes, det er en for unuanceret og også en lidt halvarrogant tilgang, hvis man bare mener, at så kan folk hvert fjerde år bare vælge nogle andre.
Så mener jeg, at man gør demokratiet skade og folkestyret skade, for jeg ønsker, at det skal være mere end bare noget, folk tager stilling til hvert fjerde år.
Så tusind tak for faktisk at forstå de bagvedliggende intentioner omkring det her forslag.